Kese by Pringlebaai gou weer in natuurlike habitatDie munisipaliteit het die naweek gesê dat die munisipale bestuurder toestemming gegee het dat die bobbejane, bekend as HKM1 en PBM2, hervestig sal word.(Argieffoto sleg vir illustrasiedoeleindes: Baboon Matters/Facebook) Die Overstrand-munisipaliteit in die Wes-Kaap het die versekering gegee dat twee bobbejaanmannetjies wat die afgelope jaar al in die Pringlebaai-omgewing woon, ingevolge ŉ noodplan gevang en veilig hervestig gaan word. Die munisipaliteit het die naweek gesê dat die munisipale bestuurder toestemming gegee het dat die bobbejane, bekend as HKM1 en PBM2, hervestig sal word. Hulle het die afgelope jaar hoofsaaklik in Pringlebaai gewoon. Dit het egter dadelik tot groot kommer onder inwoners gelei dat die bobbejane dalk van kant gemaak gaan word. ŉ Spesifieke permit moet egter uitgereik word om ŉ bobbejaan van kant te laat maak en benewens dit, het die munisipaliteit vroeër al ŉ moratorium daarop geplaas om bobbejane van kant te laat maak. Die twee mannetjies slaap gereeld op huise in die dorpsgebied se dakke en is aktief besig om huise te plunder. Hulle breek by vensters en deure in om kos te kry en indien ŉ deur oopstaan, stap hulle sommer vryelik in om te stroop. Die proses om die bobbejane kans te gee om self terug te keer na hulle natuurlike omgewing het volgens die senior bestuurder van die munisipaliteit se omgewingsdepartement misluk en hulle kon nie uit die beboude gebied gelok word nie. Daarom is besluit om die bobbejane te vang en te hervestig. Om dit suksesvol reg te kry moes die trop wat in die omgewing is, egter ook weggeskuif word omdat die bobbejaanwyfies gedurig terugkeer na die mannetjies. Die mannetjies – een van die Hangklip- en die ander van die Pringlebaai-omgewing – word ingevolge die noodplan aanvanklik in hokke aangehou. Hulle sal dan in hul onderskeie tuisomgewings vrygelaat word nadat die res van die bobbejane na die groen gebiede terugbeweeg het. “Die publiek word gevra om die diensverskaffer toe te laat om die plan sonder ontwrigting uit te voer, sodat daar minimale stres by die diere veroorsaak word. Die doelwit is om die diere ŉ kans te gee om by hul troppe en tuisgebied en in hul natuurlike habitat te integreer,” lui die plaaslike owerheid se verklaring. Volgens die munisipaliteit is dit belangrik om die bobbejane veilig in hul natuurlike omgewing te hou, eerder as om toe te laat dat hulle in dorpsgebiede woon waar daar dikwels met wapens op hul losgebrand word en die bobbejane tussen mense, ander diere en voertuie beland. Die munisipaliteit het ook ŉ hernude beroep op inwoners van Kleinmond, Arabella, Bettiesbaai, Rooiels, Pringlebaai, dele van Onrus, Voëlklip, Fernkloof, Hermanus Heights, Eastcliff, Kwaaiwater en ŉ gedeelte van Hawston – verklaarde probleemdiergebiede – gedoen om te verseker hul asblikke voldoen aan vereistes om dit dierebestand te maak. Munisipale verordeninge bepaal dat inwoners van gebiede wat die munisipaliteit as probleemdiergebiede geïdentifiseer het, hierdie spesiale voorsorgmaatreëls moet tref.